ג'ון פל

ג'ון פל (באנגלית: John Pell; 1 במרץ 1611 - 12 בדצמבר 1685), מתמטיקאי אנגלי.

חייו 
פל נולד במחוז סאסקס בה אביו היה כומר. בגיל 5 התייתם מאביו וכשהיה בן 6 התייתם מאמו. בגיל 13 הוא החל ללמוד בקולג' טריניטי באוניברסיטת קיימברידג'. בשנת 1628 קיבל תואר ראשון ובשנת 1630 הוא קיבל תואר מאסטר. הוא היה למומחה ביוונית ולטינית וככל הנראה התעניין גם במתמטיקה, שכן ידוע שהתכתב עם הנרי בריגס לגבי לוגריתמים. עם תום לימודיו החל לעבוד כמורה בסאסקס ובשנים 1638 - 1643 היה למורה למתמטיקה בלונדון. בשנת 1632 הוא נשא לאישה את איתומריה ונולדו להם שמונה ילדים.

בשנת 1643 הוא מונה לקתדרה למתמטיקה באמסטרדם ובשנת 1646 הוא עבר לברדה בה כיהן עד שנת 1652. בשנים 1654 - 1658 הוא היה שליחו של אוליבר קרומוול לקנטונים הפרוטסטנטים של שווייץ. כששב לאנגליה מונה על ידי צ'ארלס השני, מלך אנגליה למשרה כנסייתית בפובינג שבמחוז אסקס, בה החזיק עד שנת 1673.

כתביו הגיעו לאחר מותו לארכיון החברה המלכותית. על שמו נקראים משוואת פל וסדרת פל, אולם יש ספק האם הוא תרם לפיתוחן.

קישורים חיצוניים

 

עמיתי החברה המלכותית
מתמטיקאים אנגלים במאה ה-17
אנגלים שנולדו ב-1611
נפטרים ב-1685